ขอคำแนะนำหน่อย 5 สิทธิประโยชน์ดีๆ จากกองทุนสำรองเลี้ยงชีพ มีอะไรบ้าง
5 สิทธิประโยชน์ดีๆ จากกองทุนสำรองเลี้ยงชีพ


1. ได้รับเงินสะสมและผลประโยชน์จากเงินสะสมเต็มจำนวน
เพราะในแต่ละเดือนที่เราจ่ายเงินสะสมไปในกองทุนก็เหมือนกับการเก็บออมและลงทุนไปในตัว เมื่อเราสิ้นสุดการเป็นสมาชิกกองทุนก็จะได้รับเงินสะสมและผลประโยชน์ที่เกิดขึ้นทั้งหมด 100% เรียกว่าออมไปเท่าไหร่ ก็ได้เท่านั้น แถมด้วยดอกผลที่เกิดขึ้นจากเงินออมของเรา


2. ได้รับเงินสมทบและผลประโยชน์จากเงินสมทบ
 ขึ้นอยู่กับว่าแต่ละบริษัทมีข้อกำหนดในการจ่ายเงินสมทบอย่างไร โดยส่วนใหญ่เราจะได้รับเงินสมทบและผลประโยชน์จากเงินสมทบในอัตราที่มากขึ้นตาม “อายุงาน” เพื่อให้สวัสดิการนี้เป็นแรงจูงใจในการทำงานระยะยาว เช่น
- ทำงานไม่ถึง 1 ปี จะไม่ได้รับเงินสมทบและผลประโยชน์จากเงินสมทบ
- ทำงาน 1-5 ปี จะได้รับเงินสมทบและผลประโยชน์จากเงินสมทบ 50%
- ทำงาน 10 ปีขึ้นไป จะได้รับเงินสมทบและผลประโยชน์จากเงินสมทบ 100%



3. ได้รับสิทธิประโยชน์ทางภาษี
 เมื่อสิ้นสมาชิกภาพ เราจะได้รับเป็น “เงินก้อน” จำนวนหนึ่ง ซึ่งแบ่งออกเป็น 4 ส่วน คือ 1) เงินสะสมของเรา 2) เงินสมทบของนายจ้าง 3) ผลประโยชน์ของเงินสะสม 4) ผลประโยชน์ของเงินสมทบ หากเรานำเงินออกจาก PVD ทั้งหมด เงินสะสมของเรา (ส่วนที่ 1) จะได้รับยกเว้นภาษี แต่เงินที่เหลือ (ส่วนที่ 2-4) จะต้องคิดถึงเรื่องสิทธิประโยชน์ทางภาษีด้วย ซึ่งการสิ้นสมาชิกภาพในแต่ละกรณี จะมีเงื่อนไขในการรับสิทธิประโยชน์ทางภาษีที่แตกต่างกัน โดยแบ่งออกเป็น 3 กรณี ดังนี้

กรณีแรก : ลาออกจากกองทุนโดยไม่ออกจากงาน หรือลาออกเพื่อเปลี่ยนงาน โดยเป็นสมาชิก PVD ไม่ถึง 5 ปี  
กรณีที่ 2 : ลาออกเพื่อเปลี่ยนงาน โดยเป็นสมาชิก PVD ตั้งแต่ 5 ปีขึ้นไป
กรณีที่ 3 : ทุพพลภาพ/เสียชีวิต หรือเกษียณโดยมีอายุไม่ต่ำกว่า 55 ปี และเป็นสมาชิก PVD ตั้งแต่ 5 ปีขึ้นไป


4. สิทธิในการคงเงินไว้ในกองทุนสำรองเลี้ยงชีพ
กรณีลาออกจากงานหรือเกษียณอายุุ หากยังไม่ต้องการใช้เงินหรือต้องการเก็บเงินก้อนนี้ไว้ใช้ยามเกษียณอายุ สามารถขอ “คงเงิน” ไว้ในกองทุนตามนโยบายการลงทุนที่เลือกไว้ โดยติดต่อกับบริษัทหลักทรัพย์จัดการกองทุน (บลจ.) เพื่อแจ้งระยะเวลาคงเงินที่ไม่ขัดกับข้อกำหนดของทางกองทุน กรณีเกษียณอายุ สามารถขอให้กองทุนทยอยจ่ายเงินให้เราเป็นงวดๆ คล้ายเงินบำนาญได้ด้วย ซึ่งจะขึ้นอยู่กับข้อกำหนดของแต่ละกองทุน แต่อย่าลืม!!! ตรวจสอบค่าธรรมเนียมที่เกี่ยวข้องด้วยว่าคุ้มค่าหรือไม่


5. สิทธิในการโอนเงินจากกองทุนสำรองเลี้ยงชีพไปไว้ที่กองทุนรวมเพื่อการเลี้ยงชีพ (RMF)
การโอนเงินจากกองทุนสำรองเลี้ยงชีพไปไว้ที่กองทุนรวมเพื่อการเลี้ยงชีพ ช่วยให้เราได้ออมเงินต่อเนื่องในระยะยาว โดยเรามีอิสระในการเลือกนโยบายการลงทุนได้เอง และได้รับสิทธิประโยชน์ทางภาษีเทียบเท่ากับการคงเงินไว้ในกองทุนสำรองเลี้ยงชีพ พูดง่ายๆ คือ ไม่ถูกบังคับให้ลงทุนต่อเนื่องเหมือนกองทุนรวม RMF ทั่วไป แถมยังสามารถนับอายุสมาชิกกองทุนสำรองเลี้ยงชีพต่อเนื่องกับกองทุนรวม RMF ได้ เพื่อให้ได้รับการ “ยกเว้นภาษี” เมื่อมีคุณสมบัติครบตามหลักเกณฑ์ที่กรมสรรพากรกำหนด โดยเงินกองทุนสำรองเลี้ยงชีพที่โอนไปกองทุนรวม RMF จะไม่สามารถนำไปหักลดหย่อนภาษีเงินได้บุคคลประจำปีได้ สิทธิประโยชน์เมื่อสิ้นสุดการเป็นสมาชิกกองทุนสำรองเลี้ยงชีพนั้น นอกจากจะได้เงินสะสม เงินสมทบ และผลประโยชน์จากเงินสะสมและเงินสมทบแล้ว ยังได้สิทธิประโยชน์ทางภาษีตามข้อกำหนดของอายุสมาชิกกองทุนและอายุของตัวเอง รวมถึงสามารถคงเงินเอาไว้ในกองทุนต่อได้ เพื่อรับประโยชน์ที่เพิ่มขึ้นจากการลงทุน แม้จะพ้นสภาพการเป็นสมาชิกแล้วก็ตาม เห็นมั้ยว่า... กองทุนสำรองเลี้ยงชีพเป็นสวัสดิการดีๆ ของมนุษย์เงินเดือนที่เราไม่ควรพลาด
ตลาดการเงิน & ผลิตภัณฑ์และบริการทางการเงิน,ความรู้ทางการเงิน